《答吴子真》
宋代·于石

子居金华山之东，我居金华山之西。
东西相望二百里，半面未之心相知。
扳条采荣远莫致，梦中往往或见之。
子持一卷易，我攜一篇诗。
此诗此易世不之，与子共作千年期。
前乎千载事已矣，后乎千载谁是非。
握手论心语未了，松风万壑寒生衣。
山深梦断不可觅，落花耿耿寒梅枝。
起视金华万山顶，惟有白云来去飞。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。